TISCO กับดักกำไร!
ประเดิมประกาศงบปี 2562 เป็นเจ้าแรก สำหรับบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ที่โชว์กำไรสุทธิ 7,270 ล้านบาท เพิ่มขึ้น 254.54 ล้านบาท หรือ 3.6% จากปีก่อนมีกำไรสุทธิ 7,015 ล้านบาท..!
15 ม.ค. 2563

สำนักข่าวรัชดา
ประเดิมประกาศงบปี 2562 เป็นเจ้าแรก สำหรับบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ที่โชว์กำไรสุทธิ 7,270 ล้านบาท เพิ่มขึ้น 254.54 ล้านบาท หรือ 3.6% จากปีก่อนมีกำไรสุทธิ 7,015 ล้านบาท..!
ซึ่งผิวเผินดูเหมือนจะดี…แต่ไส้ในของงบปี 2562 แต่ละตัวลดลงอย่างมีนัยสำคัญ…
เริ่มจากตัวแรก รายได้ดอกเบี้ยสุทธิลดลง 1.8% อยู่ที่ 12,389 ล้านบาท แบ่งเป็นรายได้ดอกเบี้ยจำนวน 17,478 ล้านบาท ลดลง 1.2% และมีค่าใช้จ่ายดอกเบี้ยเพิ่มขึ้น 0.3% อยู่ที่ 5,088 ล้านบาท
ส่วนรายได้ที่มิใช่ดอกเบี้ยลดลงถึง 10.4% อยู่ที่ 6,643 ล้านบาท เนื่องจากไม่มีกำไรพิเศษจากเงินลงทุน ซึ่งเคยรับรู้ในปี 2561
ด้านรายได้ค่าธรรมเนียมจากธุรกิจธนาคารพาณิชย์ลดลง 0.7% อยู่ที่ 4,407 ล้านบาท จากการลดลงของรายได้ค่าธรรมเนียมที่เกี่ยวข้องกับธุรกิจสินเชื่อ ส่วนรายได้ค่านายหน้าจากการซื้อขายหลักทรัพย์ลดลง 13.9% มาอยู่ที่ 718 ล้านบาท รวมถึงกำไรจากเงินลงทุนที่ลดลง 103.5%
ขณะที่ค่าใช้จ่ายในการดำเนินงานอยู่ที่ 9,270 ล้านบาท เพิ่มขึ้น 5.9%
นั่นแสดงให้เห็นว่า ในเชิงโอเปอร์เรตของ TISCO ยังไม่ค่อยดีเท่าไหร่..!
ส่วนขาที่ยังดูดี มีแค่รายได้ค่าธรรมเนียมและบริการสุทธิที่เพิ่มขึ้น 1.5% อยู่ที่ 6,185 ล้านบาท ขณะที่รายได้ค่านายหน้าธุรกิจประกันภัยเพิ่มขึ้น 9.5%
แต่ที่เห็นบรรทัดสุดท้ายของ TISCO หรือกำไรสุทธิยังเติบโตดี แท้จริงมาจากการตั้งสำรองหนี้เสียสงสัยจะสูญลดลงจาก 2,701 ล้าบาท ในปี 2561 เหลือแค่ 705 ล้านบาท ในปี 2562 นั่นเอง
เรียกว่ากำไรที่เห็นอาจเป็นเพียงภาพมายาก็ว่าได้…เพราะไม่ได้โตมาจากการดำเนินงานปกติ
นั่นแปลว่า TISCO ยังติดกับดักกำไร..!
นักวิเคราะห์คาดว่า ปี 2563 TISCO จะมีกำไรสุทธิ 7,300 ล้านบาท เพิ่มขึ้น 0.2% จากปีก่อน จากรายได้ค่าธรรมเนียมที่อาจจะลดต่ำลง และมีค่าใช้จ่ายเพิ่มมากขึ้น
โดยแนะนำ “ทยอยซื้อ” ราคาเป้าหมายที่ 103.50 บาท
ก็ไม่รู้ว่าเป็นเพราะตัวเลขกำไรปี 2562 ที่ดูพราง ๆ ตาหรือเปล่า…วานนี้จึงเห็นราคาหุ้น TISCO ไหลลงมาปิดตลาดที่ระดับ 101.50 บาท ปรับลดลง 1.00 บาท หรือปรับลดลง 0.98% ด้วยมูลค่าการซื้อขาย 441 ล้านบาท
แต่ TISCO จัดเป็นหุ้นที่มียีลด์ค่อนข้างสูง เงินปันผลอยู่ที่ 6.8% ต่อปีเลยทีเดียว..!
ดังนั้น ใครที่เน้นการลงทุนระยะยาว จะมีไว้ติดพอร์ตเพื่อรอรับเงินปันผล ก็ไม่แต่เลวนะ
แต่อย่าอุตริคิดเล่นเก็งกำไรเชียวนะ…
เดี๋ยวจะได้ไม่คุ้มเสีย…
…อิ อิ อิ…